[{"text_idx": "#000005", "text": "A hithau newydd ddathlu ei phenblwydd yn 60, mae Rhian Cadwaladr wedi cyhoeddi tair nofel: Fi Sy\u2019n Cael y Ci, Mo\u0302r a Mynydd a Plethu. Cyhoeddodd ei chyfrol gyntaf i blant, Nain Nain Nain, yn 2019 ac ers hynny mae wedi bod yn cydweithio a\u0302\u2019i merch ar gyfres o lyfrau Ynyr yr Ysbryd i blant bach. Cyhoeddodd gyfrol o rysetiau ac atgofion, Casa Cadwaladr, yn 2021. Pan nad yw\u2019n ysgrifennu, mi ddewch o hyd iddi yn y gegin neu\u2019n crwydro\u2019r bryniau efo\u2019i chamera."}, {"text_idx": "#000006", "text": "Mi fydd ei llyfr newydd Dathlu yn cael ei gyhoeddi ddiwedd Mehefin gan Gwasg Carreg Gwalch. Yn y nofel, mae\u2019r Ffab Ffo\u0302r \u2012 Gwawr, Sioned, Linda a Iola \u2013 yn ffrindiau ers dyddiau ysgol, wedi cyd-ddathlu eu llwyddiannau ac wedi cynnal ei gilydd drwy aml storm heb erioed ffraeo \u2012 yn bennaf am fod pob un yn gwybod ei lle yn y pac."}, {"text_idx": "#000007", "text": "Darllenwch ein sgwrs ddiweddar gyda Rhian, a llongyfarchiadau mawr iddi..."}, {"text_idx": "#000008", "text": "Beth wnaeth eich ysbrydoli i ysgrifennu Dathlu?"}, {"text_idx": "#000009", "text": "Pan ges i\u2019r syniad am y nofel no\u0302l yn 2020 ro\u2019n i ddwy flynedd i ffwrdd o fy mhenblwydd yn 60 ac ro i\u2019n awyddus i bortreadu bywydau merched o\u2019r oed yna \u2013 yr oed lle mae merched wedi mynd yn anweledig yn o\u0302l y so\u0302n \u2013 wedi gorffen magu plant ac yn dod i ddiwedd eu gyrfaoedd. Ydi bywyd felly yn haws? Neu ydi heriau newydd a\u2019r ofn o ddirywio, yn gorfforol a meddyliol, yn gwneud bywyd yn anos? Ac ydan ni wir yn anweledig?"}, {"text_idx": "#000010", "text": "Dywedwch ychydig am y stori..."}, {"text_idx": "#000011", "text": "Mae pedair ffrind bore oes yn benderfynol o drefnu trip arbennig i ddathlu eu penblwyddi yn 60. Ond a\u0302\u2019u bywydau wedi dilyn trywyddau tra gwahanol tydi hynny ddim yn hawdd: mae Linda yn gofalu yn llawn amser am ei mam, Sioned yn gwarchod ei wyrion a Iola yn rhedeg caffi. Mae Gwawr, fodd bynnag, a\u2019i thraed yn rhydd ac yn awyddus iawn i fynd i Efrog Newydd, lle bu\u2019n byw am gyfnod yn yr wythdegau. Mae swmp y nofel yn dilyn eu hanturiaethau yno \u2013 yr hwyl a\u2019r heriau."}, {"text_idx": "#000012", "text": "Beth ydych chi\u2019n gobeithio y bydd darllenwyr yn ei gael o\u2019r stori hon?"}, {"text_idx": "#000013", "text": "Dwi\u2019n gobeithio y bydd hi\u2019n codi gwe\u0302n ond hefyd yn gwneud i rywun feddwl ychydig. Does na ddim byd yn drwm ynddi, er ei bod yn delio efo pynciau digon dyrys. Dwi\u2019n gobeithio y byddan nhw yn medru uniaethu efo\u2019r cymeriadau, dim ots pa oed ydyn nhw \u2013 rydan ni\u2019n teimlo yr un emosiynau ac yn delio efo problemau digon tebyg beth bynnag ein oed."}, {"text_idx": "#000014", "text": "Oedd unrhyw heriau arbennig wrth baratoi\u2019r llyfr?"}, {"text_idx": "#000015", "text": "Mae\u2019r nofel yn cychwyn yn Chwefror 2022, flwyddyn a hanner ar o\u0302l i mi ddechrau ei sgwennu hi. Roedd yn rhaid i mi felly ddyfalu\u2019r dyfodol, ac roedd Covid, wrth gwrs, yn gwneud hyn yn anodd. Do\u2019n i ddim yn gwybod os fydden ni\u2019n medru teithio dramor hyd yn oed. Rhyddhad mawr oedd mod i wedi dyfalu yn gywir!"}, {"text_idx": "#000016", "text": "Beth wnaeth eich ysbrydoli i ddechrau ysgrifennu?"}, {"text_idx": "#000017", "text": "Dwi wastad wedi licio straeon \u2013 eu gwylio, eu clywed, eu darllen. Cam naturiol felly oedd i mi eu dweud \u2013 i ddechrau fel perfformiwr ac yna fel awdur."}, {"text_idx": "#000018", "text": "O ble ydych chi\u2019n cael eich ysbrydoliaeth?"}, {"text_idx": "#000019", "text": "O\u2019m bywyd fy hun a\u2019r hyn dwi\u2019n weld a\u2019i glywed am wn i. Pan dwi\u2019n cael syniad dwi\u2019n licio mynd i gerdded yn yr ardal hyfryd dwi\u2019n byw ynddi \u2013 yn troi y syniadau yn fy mhen \u2013 mae nhw jest yn dwad wrth i mi wneud hynna. Weithiau mi fydda i yn synnu fi fy hun ac yn gofyn \u2013 o le ddaeth hwnna?!"}, {"text_idx": "#000020", "text": "Pe bai\u2019n rhaid ichi ddisgrifio eich hun mewn tri gair yn unig, beth fyddai\u2019r rheini?"}, {"text_idx": "#000022", "text": "Stori gryf a chymeriadau mae ots ganddych chi amdanyn nhw, boed yn eu caru neu eu casau, fel bod yr awch yna i wybod beth sy\u2019n digwydd iddyn nhw."}, {"text_idx": "#000023", "text": "Pa lyfrau ysbrydolodd chi fel darllenwr ifanc?"}, {"text_idx": "#000024", "text": "Roeddwn i\u2019n darllen yn eang iawn pan oeddwn yn blentyn \u2013 roedd Mam yn arfer dweud fy mod i\u2019n darllen cyn dod allan o fy nghlytia\u2019 bron! Pan oeddwn i ychydig yn hy\u0302n, roeddwn i\u2019n hoff iawn o\u2019r clasuron Saesneg i blant fel The Secret Garden, Heidi, Little Women, What Katy Did, Pipi Longstocking, Anne of Green Gables a llyfrau Charles Dickens. T. Llew Jones oedd un o fy ffefrynau yn y Gymraeg, a T. Rowland Hughes, oedd yn dod o Lanberis \u2013 yr un pentref genedigol a\u0302 fi."}, {"text_idx": "#000026", "text": "Tydwi ddim yn credu mewn darllen yn y gwely \u2013 mae hynny wedi golygu gormod o nosweithiau hwyr lle dwi wedi gorfod darllen i ddiwedd llyfr i weld beth sy\u2019n digwydd! Ar fy mwrdd coffi, fodd bynnag, mae gen i fwndel o lyfra. Dwi wedi mynd i habit drwg o ddechrau mwy nag un llyfr ar y tro! Yn y bwndel mae Castell Siwgwr gan Angharad Tomos; Mori gan Ffion Dafis, The Science of Cooking, a Mae\u2019r Lle yma yn Iach gan Elin Tomos (fe gollais hwnnw am rai wythnosau a newydd ei ffeindio lawr ochr y soffa!)"}, {"text_idx": "#000027", "text": "Pe gallech wahodd unrhyw dri pherson am ginio, pwy fyddech chi\u2019n ei wahodd?"}, {"text_idx": "#000029", "text": "Pa brofiadau o lyfrgelloedd sydd wedi dylanwadu arnoch drwy eich bywyd?"}, {"text_idx": "#000030", "text": "Pan oeddwn i\u2019n blentyn roeddwn yn arfer mynd i\u2019r llyfrgell yn Llanberis yn reolaidd. Dwi\u2019n cofio\u2019r llyfrgell newydd yn agor efo adran fawr braf i blant. Roedd Mrs. Williams y llyfrgellydd yn reit \u2018strict\u2019, ac roedd rhaid i blant aros yn y rhan honno o\u2019r llyfrgell. Erbyn imi gyrraedd yr ysgol uwchradd ro\u2019ni isio darllen llyfrau oedolion \u2013 megis rhai T. Rowland Hughes \u2013 ac mi ges i ganiatad arbennig i fynd i\u2019r adran oedolion \u2013 a fano fues i wedyn."}, {"text_idx": "#000031", "text": "Oes gennych chi unrhyw awgrymiadau er mwyn annog plant a phobl ifanc i ddarllen mwy er pleser?"}, {"text_idx": "#000032", "text": "Rhwng cloriau llyfr mi gewch chi ddianc i fydoedd newydd a deall mwy am eich byd eich hun. Triwch bob math o lyfrau a pheidiwch a theimlo\u2019n euog os nad ydach chi\u2019n gorffen rhai \u2013 tydy ni i gyd ddim yn gwirioni yr un fath. Peidiwch a disgwyl mwynhau yr un llyfrau ac eraill."}, {"text_idx": "#000033", "text": "A oes gennych unrhyw gynlluniau ar gyfer teitlau pellach?"}, {"text_idx": "#000034", "text": "Dwi wrthi\u2019n gweithio ar lyfr o atgofion a rysetiau Nadoligaidd ar y funud a hefyd trydydd llyfr yn y gyfres plant bach Ynyr yr Ysbryd. Mae gen i gwpwl o syniadau ar gyfer mwy o lyfrau plant a hefyd am nofel arall \u2013 ond dwi heb ddweud hynny wrth fy ngolygydd eto!"}]